Die Prince van Pretoria (sic) is 'n Afrikaanse rolprent wat in 1993 uitgereik is. Die rolprent het 'n begroting van ongeveer 1 miljoen rand gehad. Die persoon waarop die prent gebaseer is, Glendon Macgregor, het homself op 15 Julie 1993 op 21-jarige ouderdom in 'n parkade vergas.
Die rolprent is gebaseer op 'n ware gebeurtenis in Pretoria in 1990, toe 'n jong man skielik sy verskyning as die kroonprins van Liechtenstein maak. Vir 14 dae word hy getrakteer op alles wat Pretoria op sy beste aan so 'n vorstelike besoeker kon bied, insluitend 'n wedstryd van die Blou Bulle op Loftus Versfeld, voordat konsternasie uitbreek as die plaaslike kelner van Sunnyside net so skielik verdwyn as wat hy verskyn het.